Notum cunctis posteris, ego Robertus, abbas, scripto reliqui quod Albericus de Malliaco, cum consensu uxoris suæ, et filii et nepotis Alberici, pro animæ suæ remedio, dedit Beatæ-Mariæ de Molismo totum alodium suum de villa quæ dicitur Lisiniaca, scilicet terram, duo molendina, silvas, aquam; preterea in servis et ancillis XX et unum et dimidium; id est sex patres familiarum cum filiis et filiabus suis; in Truciaca quoque, terram et dimidietatem unius insulæ in aqua positæ; in Seciaca, quandam portionem terræ et prati; Naventa similiter terræ portionem et silvæ, que Quinta silva cognominatur, et quartam partem silvæ Grossæ; quartamque partem silvæ de Garria et terram Jussiæ. Quæ omnia pertinentia ad alodium de Lusia, cum celerrime donasset, affuerunt multi testes de eodem castro Malliaco, videlicet: Wibertus; Balduinus; Hugo Grossus, frater ejus; Paganus; Lambertus, clericus; Frogerius, et multi alii in eodem castro commorantes.